Sagunt i el Port de Sagunt tanquen un mes de festejos amb una alta participació i en què s'ha recuperat totalment l'activitat
16 d’agost 2022

![](/media/gg2dwriv/c_a746692.jpg?width=850&height=566.9886363636364)

Sagunt va tancar este dilluns un mes de festes patronals en ambdós nuclis de la ciutat amb la celebració de la tradicional jornada de la Travessia Nadant i les cucanyes del Port de Sagunt. Este estiu s'ha représ l'activitat festiva al complet per primera vegada des que va començar la pandèmia i des de l'Ajuntament s'ha valorat amb molta satisfacció l'alta participació en els actes per part de la ciutadania i les penyes així com l'absència d'incidents de rellevància durant els festejos.

Així, l'alcalde de Sagunt, Darío Moreno, assenyalava que la fi de festes del Port de Sagunt posava **«el fermall d'or»** a tot un mes celebracions en el municipi **«que ha transcorregut amb normalitat, sense massa incidents, i això ha sigut gràcies a la col·laboració de la ciutadania, a la bona organització per part de les federacions i també al treball de l'Ajuntament»**.

![](/media/1x0c4zuv/c_a745461.jpg?width=400&height=267&mode=max) ![](/media/u3olevhz/c_a927118.jpg?width=400&height=267&mode=max)

En este sentit, el primer edil ha volgut agrair la seua implicació als departaments de Festes i Cultura Popular, de Policia Local, d'Activitat Física, Salut i Esports, a la SAG i a la resta de persones que han fet possible, un any més, que es puga oferir un ampli **«ventall d'activitats adaptades a tot tipus de gustos perquè la ciutadania poguera passar amb alegria estos dies»** en què la ciutat **«està en ebullició»**.

Moreno ha fet un **«balanç positiu»** de l'esdevenir de les festes en ambdós nuclis i ha avançat que des del Consistori ja es pensa en l'edició de l'any pròxim. **«Els qui vivim les nostres tradicions als carrers ens ajuntem amb amistats i familiars per a gaudir»**, explicava.

Per la seua part, la regidora delegada de Festes i Cultura Popular, Asun Moll, també ha fet una lectura del mes de festejos en la qual ha destacat l'assistència als actes i la recuperació de les tradicions, així com l'absència d'incidències greus.

![](/media/rekjkixt/c_a746651.jpg?width=850&height=566.9886363636364)

La edil ha donat les gràcies al personal del Departament de Festes per estar **«al peu del canó, no sols durant el mes de festes sinó en tots els preparatius»**. En este aspecte, ha subratllat que des de la Delegació s'està des de mesos abans a les dues festivitats **«preparant activitats»** i **«coordinant amb les penyes les activitats a desenvolupar»**. Moll ha remarcat, així mateix, que mentre les altres persones estan gaudint de les festes el personal del Departament està **«treballant i deixant-se la pell, i sobretot sempre a la disposició de la Regidoria, siga o no dia laborable»**, motiu pel qual ha elogiat l'equip. **«Gràcies per fer que les festes d'esta ciutat siguen possibles»**, ha expressat.

La regidora ha agraït a l'àrea d'Activitat Física, Salut i Esports, a Cronometra, al Club Natació Màster Morvedre i al Club de Triatló Morvedre el seu paper en l'organització de la Travessia Nadant, l'edició 2022 de la qual definix com a **«participativa i molt popular»**, i també agraïx a la ciutadania l'alta participació en les cucanyes.

**«Hem estat dos anys sense tindre l'activitat de les cucanyes, eren dies de molta calor i així i tot han sigut moltes les persones que s'han acostat fins a la dàrsena per a recuperar eixa tradició, que ha superat el seu 75 aniversari»**, manifestava Moll.

![](/media/takku515/c_a746078.jpg?width=400&height=267&mode=max) ![](/media/hqbdvphl/c_a927162.jpg?width=399&height=266&mode=max)

D'altra banda, l'edil donava les gràcies igualment a la Federació Junta Fallera de Sagunt, a les persones representants de la festa de Moros i Cristians, a la Casa d'Andalusia i a les penyes de Sagunt i del Port de Sagunt per la participació en el llançament de pilotes. En este punt ha destacat que la Federación de Peñas Puerto Sagunto va afegir sis trofeus a la prova del llançament de pilotes a l'aigua que consistien en tres menjars per a dues persones i tres pernils, que s'amagaven entre les pilotes premiades.

Asun Moll ha fet extensible el seu agraïment a l'Autoritat Portuària de València per les facilitats que han oferit per a poder disposar de l'espai i **«obrir les portes»** a la ciutadania per a la celebració d'esta tradicional última jornada festiva, així com a la Policia Portuària per l'assistència prestada durant l'esdeveniment.

![](/media/rp2ln1ta/c_a745994.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/balanc-festes-patronals-sagunt-i-el-port-de-sagunt-2022-08-16/ "Facebook")
*   [](http://twitter.com/share?url=https://aytosagunto.es/va/actualitat/balanc-festes-patronals-sagunt-i-el-port-de-sagunt-2022-08-16/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/balanc-festes-patronals-sagunt-i-el-port-de-sagunt-2022-08-16/ "Linked In")
*   [](mailto:?body=https://aytosagunto.es/va/actualitat/balanc-festes-patronals-sagunt-i-el-port-de-sagunt-2022-08-16/)